《木兰花慢 湖上桃花开时北游》
清代·陈曾寿

向湖山小别，新雨罢、更提壶。正千树桃花，一堤杨柳，围绕吾庐。

春光十分秾冶，算今生、好梦未模糊。莫把逃禅心事，等閒说与西湖。

愁予。渺渺向征途，天际片云孤。只斜阳影里，声声啼鴂，暗暗平芜。

春归我行未已，问天涯、何处是幽居。欲寄断红消息，临流还倩愁鱼。

作者简介：陈曾寿（1878～1949）晚清官员、诗人。字仁先，号耐寂、复志、焦庵，家藏元代吴镇所画《苍虬图》，因以名阁，自称苍虬居士，湖北蕲水县（今浠水县）巴河陈家大岭人，状元陈沆曾孙。光绪二十九年进士，官至都察院广东监察御史，入民国，筑室杭州小南湖，以遗老自居，后曾参与张勋复辟、伪满组织等。书学苏东坡，画学宋元人。其诗工写景，能自造境界，是近代宋派诗的后起名家，与陈三立、陈衍齐名，时称海内三陈。